Drugi dio ekipe Malih knjižničara bavio se himnom u okviru Građanskog odgoja. Već smo čuli na početku da je Ustavom Republike Hrvatske iz 1990. godine pjesma „Lijepa naša domovino“ dobila status himne samostalne Hrvatske, a njezin tekst i notni zapis utvrđeni su Zakonom o grbu, zastavi i himni.

Ustav je temeljni pravni akt jedne države na temelju kojega se donose ostali zakoni.

U Zakonu o grbu, zastavi i himni članak 15. kaže da je: Himna Republike Hrvatske "Lijepa naša domovino".

Članak 18.

Himna Republike Hrvatske izvodi se: 1. na početku zasjedanja Sabora Republike Hrvatske; 2. pri službenom dolasku u Republiku Hrvatsku odnosno pri ispraćaju iz Republike Hrvatske šefa strane države ili ovlaštenog predstavnika međunarodne organizacije; 3. u drugim slučajevima utvrđenim zakonom.

Članak 19.

Himna Republike Hrvatske može se izvoditi i na službenim proslavama, političkim skupovima i drugim svečanim manifestacijama. Himna Republike Hrvatske ne smije se izvoditi na način i u prilikama koji vrijeđaju ugled i dostojanstvo Republike Hrvatske.

Članak 20.

Izvornik teksta i napjeva himne Republike Hrvatske čuva se u Saboru Republike Hrvatske.

Članak 21.

Himna Republike Hrvatske izvodi se sviranjem, pjevanjem ili sviranjem i pjevanjem.

Članak 22.

Himna Republike Hrvatske izvodi se uz odavanje uobičajenih počasti od strane svih prisutnih.

Izradili smo kartu zemalja članica Europske unije. Ima ih 28. Za svaku zemlju izradili smo zastavicu i postavili je na mjesto glavnog grada. Istražili smo nazive himni zemalja. Abecednim redom zemalja ispisali smo ih uz kartu, a uz pomoć prevoditelja preveli smo njihove nazive na hrvatski.

Saznali smo i da se himna Europske unije zove Oda radosti. To je dio iz 9. simfonije poznatog skladatelja Ludwiga van Beethovena. Neke od himni smo slušali. Plakat je izložen u knjižnici 9. svibnja zajedno s izložbom knjiga vezanim za Europsku uniju čime smo ujedno i obilježili Dan Europe.